DOI: 10.14457/tu.the.2022.1163
title: ศึกษาและพัฒนารูปแบบการทำงานระบบเกมส์เพลย์และระบบเศรษฐกิจของเกมส์ NFTs

description: การค้นคว้าอิสระครั้งนี้มีวัตถุประสงค์เพื่อ 1) ศึกษาระบบการเล่นเกมส์ (Gameplay system) และระบบเศรษฐกิจภายในเกมส์ NFTs 2) วิเคราะห์ถึงจุดแข็งและจุดอ่อน รวมถึงปัญหาและอุปสรรคในระบบการเล่นเกมส์และระบบเศรษฐกิจของเกมส์ NFTs 3) ศึกษาแนวทางเชิงเศรษฐศาสตร์ ในการกำหนดระบบการเล่นเกมส์และระบบเศรษฐกิจภายในเกมส์ NFTs โดยใช้ข้อมูลทุติยภูมิในการวิเคราะห์ผ่านสถิติเชิงพรรณนาและการทบทวนวรรณกรรม ซึ่งแบ่งแนวทางการศึกษาออกเป็น 5 ระบบภายในเกมส์ (1) ระบบเกมส์เพลย์ของเกมส์ NFTs (2) ระบบเศรษฐกิจของเกมส์ NFTs (3) ระบบแนวทางการจ่ายผลตอบแทนของเกมส์ NFTs (4) ระบบ Staking ของเกมส์ NFTs (5) ระบบ Marketplace ของเกมส์ NFTs ผลการศึกษาพบว่า 1) ระบบเกมส์เพลย์ของเกมส์ NFTs ควรมีแนวทางในการพัฒนารูปแบบเกมส์ลักษณะ Play-to-Earn ผสมผสานกับ Click-to-Earn เพื่อให้ผู้เล่นสามารถมีอารมณ์ร่วมไปกับเกมส์ ซึ่งสามารถสร้างเป็นจุดแข็งให้กับเกมส์ NFTs เพื่อให้มีผู้เล่นเข้ามาในระบบเพิ่มยิ่งขึ้นอย่างต่อเนื่อง2) ระบบเศรษฐกิจของเกมส์ NFTs ประกอบไปด้วยสกุลเหรียญที่ใช้ภายในระบบและสัดส่วนการจัดสรรทรัพยากร ซึ่งผลการศึกษาพบว่า ผู้พัฒนาเกมส์ควรใช้ระบบจำนวนสกุลเหรียญ 2 สกุล และสัดส่วนการจัดสรรทรัพยากรที่ผู้พัฒนาเกมส์ควรให้ความสำคัญ ได้แก่ (1) สัดส่วน Staking Reward ควรมีสัดส่วนการจัดสรรอยู่ที่ประมาณร้อยละ 20 - 30 จากทรัพยากรทั้งหมด ซึ่งเป็นสัดส่วนที่เกี่ยวข้องกับการลงทุนระยะยาว และ (2) สัดส่วนการจ่ายผลตอบแทนกับผู้เล่นเกมส์ ควรมีสัดส่วนอยู่ที่ประมาณร้อยละ 20 - 25 จากทรัพยากรทั้งหมด ซึ่งเป็นสัดส่วนการจัดสรรที่เกี่ยวข้องกับการจ่ายผลตอบแทนผู้เล่น3) ระบบแนวทางการจ่ายผลตอบแทนของเกมส์ NFTs ควรมีลักษณะการจ่ายผลตอบแทนจากผู้พัฒนาเกมส์เป็นผู้กำหนด เนื่องจากเป็นรูปแบบที่มีความยืดหยุ่นและคล่องตัวที่สูงในการเพิ่มและลดปริมาณของอุปทานเหรียญในระบบ ซึ่งเป็นจุดแข็งที่สำคัญสำหรับการจ่ายผลตอบแทนสำหรับเกมส์ NFTs4) ระบบ Staking ของเกมส์ NFTs มีความเกี่ยวข้องกับอุปทานเหรียญที่เฟ้อในระบบต่ำ เนื่องจาก จุดมุ่งหมายและวัตถุประสงค์ของการ Staking จากเกมส์ที่นำมาศึกษามีลักษณะใกล้เคียงกัน มีความแตกต่างกันเพียงอัตราผลตอบแทนที่จ่ายแก่ผู้เล่น และสิทธิประโยชน์จากการ Staking โดยอัตราการจ่ายผลตอบแทนจากการ Staking ที่เหมาะสม จากการศึกษาพบว่าผู้พัฒนาเกมส์ควรมีกรอบในการจ่ายผลตอบแทนอยู่ที่ช่วงร้อยละ 0 – 200 และมีค่าเฉลี่ยอยู่ที่ร้อยละ 94.05 แต่เนื่องด้วยค่าส่วนเบี่ยงเบนมาตรฐานอยู่ในระดับที่สูงถึงร้อยละ 118.73 ผู้ศึกษามีความเห็นว่าข้อมูลยังมีความผันผวนมากส่งผลให้เกิดความไม่แน่ชัดในข้อมูลที่นำมาศึกษา และในส่วนของสิทธิพิเศษ เพื่อสร้างแรงจูงใจให้มีผู้เล่นใหม่เข้ามาในระบบผู้พัฒนาเกมส์สามารถสร้างแรงจูงใจได้หลายช่องทาง เช่น การให้สิทธิพิเศษในการกำหนดนโยบายพัฒนาเกมส์ในอนาคต เป็นต้น5) ระบบ Marketplace ของเกมส์ NFTs เป็นระบบที่มีความเกี่ยวข้องกับอุปทานเหรียญที่เฟ้อในระบบต่ำ เนื่องจากข้อมูลกับผลการวิเคราะห์ข้อมูลมีความขัดแย้งกัน แต่แนวทางในการพัฒนาระบบ Marketplace ให้เหมาะสมกับเกมส์ NFTs ผู้พัฒนาเกมส์ควรพัฒนาระบบ Marketplace ให้อยู่ภายในระบบเกมส์ (In-games Marketplace) เพื่อลดขั้นตอนในการใช้งานระบบ Marketplace และผู้พัฒนาเกมส์ควรให้อิสระในด้านการตั้งราคาและรูปแบบการขายของสินค้า NFTs เพื่อให้เกิดความยืดหยุ่นแก่ผู้บริโภค ซึ่งเป็นปัจจัยที่ส่งผลให้เกิดอุปสงค์และอุปทานของราคา NFTs ภายในตลาดอย่างเหมาะสมและเป็นไปตามกลไกตลาดตามความเป็นจริงได้อย่างมีประสิทธิภาพผลการวิจัยครั้งนี้สรุปแนวทางการพัฒนาเกมส์ NFTs สำหรับผู้พัฒนาเกมส์ให้มีประสิทธิภาพมากยิ่งขึ้น โดยทั้ง 5 ระบบที่นำมาศึกษามีส่วนช่วยในการเข้าใจระบบเกมส์เพลย์และระบบเศรษฐกิจของเกมส์ อีกทั้งยังสามารถส่งเสริมจุดแข็งของเกมส์ NFTs ให้มีประสิทธิภาพได้ดียิ่งขึ้น